এশিয়া কাপ ২০২২: শ্রীলঙ্কার বিপক্ষে ভারত হারলে এশিয়া কাপের দৃশ্যপট বদলে যাবে
চলমান টি-টোয়েন্টি ফরম্যাটের এশিয়া কাপে আজ (মঙ্গলবার) মুখোমুখি হবে ভারত ও শ্রীলঙ্কা।
সুপার ফোর পর্বের এই ম্যাচটি দুবাই স্পোর্টস সিটিতে বাংলাদেশ সময় রাত আটটায় শুরু হবে।
টুর্নামেন্ট শুরুর আগে ভারত ও শ্রীলঙ্কা যেই পরিস্থিতিতে ছিল, এখন দৃশ্যপট সম্পূর্ণ ভিন্ন।
ভারত পাকিস্তানের বিপক্ষে প্রথম ম্যাচ হেরে এখন চাপের মুখে, আর একটি ম্যাচ হারলেই ভারত টুর্নামেন্ট থেকে বাদও পড়তে পারে।
অন্যদিকে শ্রীলঙ্কা আফগানিস্তানের বিপক্ষে টুর্নামেন্টের প্রথম ম্যাচে শোচনীয় পরাজয়ের পরে, বাংলাদেশের বিপক্ষে এবং এরপরে সুপার ফোরে আফগানিস্তানের বিপক্ষে দ্বিতীয় দেখায় জয় দিয়ে শ্রীলঙ্কার ক্রিকেট দলটি একটা ভালো ছন্দে আছে।
পাকিস্তানের বিপক্ষে সুপার ফোরে প্রথম ম্যাচে ভারতের দলটিকে মনে হয়েছে স্নায়ুচাপে ভেঙ্গে পড়েছে।
রোহিত শর্মার উদ্বিগ্ন চেহারা, আরশদিপ সিংয়ের ক্যাচ মিস, রাভিন্দ্রা জাদেজার মতো সিনিয়র ক্রিকেটার দলে না থাকা সব মিলিয়ে একটা নেতিবাচক পরিস্থিতিতে পড়েছে রাহুল দ্রাবিড়ের অধীনস্থ ভারত দল।
মঙ্গলবার যদি ভারত হেরে যায়, সেক্ষেত্রে তাদের হাতে আর কিছুই থাকবে না।
অন্যদের ফলাফলের দিকে তাকিয়ে থাকতে হবে।
ভারতের তারকা ক্রিকেটার ভিরাট কোহলি, ম্যাচের আগে চাপের কথাই বারবার বলেছেন।
"বড় ম্যাচে চাপ থাকে। আমরা আগের ভুলগুলো থেকে শিখছি। রোহিত শর্মা ও দলের অন্য সদস্যরা মিলে এখন আমরা এমন পরিবেশ তৈরির চেষ্টা করছি যেখানে আমরা সুযোগ পেলেই প্রতিপক্ষের বিপক্ষে দাপট দেখাবো।"
শ্রীলঙ্কার অধিনায়ক দাসুন শানাকা বলছেন, "এশিয়ার ক্রিকেটের কথা বললে সবাই পাকিস্তান ও ভারতের কথা বলে। আমরা এতে কিছু মনে করি না। আমরা বরং নিজেদের খেলা নিয়েই ভাবি।"
আন্ডারডগ শ্রীলঙ্কা- এটাই দলটাকে আরও উদ্বুদ্ধ ও শক্তিশালী করে তুলেছে।
আফগানিস্তানের বিপক্ষে প্রথম ম্যাচে ভরাডুবিই শ্রীলঙ্কা দলটিকে অনুপ্রেরণা দিয়েছে - শ্রীলঙ্কা দলের সদস্য ভানুকা রাজাপাকশা আফগানিস্তানের বিপক্ষে জয়ের পরে এমনটা বলেছেন।
বাংলাদেশের বিপক্ষে ম্যাচটির পর শ্রীলঙ্কার স্পিনার মাহেশ ঠিকসানা টুইট করে বলেছিলেন, "আমাদের বিশ্বমানের ক্রিকেটার প্রয়োজন নেই। আমরা ১১ ভাই আছি।"
এসব কথা ইঙ্গিত দিচ্ছে শ্রীলঙ্কা দলটি নিজেদের সামর্থ্য নিয়ে অবগত এবং সেই সামর্থ্যের সীমাবদ্ধতা ডিঙানোর চেষ্টা করছে দলটি।
এই টুর্নামেন্টের সেরা রান সংগ্রাহক কিংবা সেরা উইকেট শিকারীদের তালিকায় শীর্ষ তিনে শ্রীলঙ্কান কোনও ক্রিকেটার নেই।
এটা প্রমাণ করে দলটা শেষ দুই ম্যাচে জিতেছে দলগতভাবে ভালো খেলে যেটা টি-টোয়েন্টি ক্রিকেটে জরুরি হয়ে পড়ে অনেক সময়।
ভারতের ক্রিকেট দলটি ব্যাট করতে নেমে ভালো শুরু এনেও পরে পুরোপুরি হাত খুলে খেলতে পারছে না।
শেষ ম্যাচে পাকিস্তানের স্পিনারদের বলে স্বতঃস্ফূর্তভাবে ব্যাট করতে পারেনি ভারতের মিডল অর্ডার ব্যাটসম্যানরা।
ভারতের ব্যাটসম্যানরা পাকিস্তানের বিপক্ষে মাঝের আট ওভারে ৫৬ রান নিতে পেরেছে।
শ্রীলঙ্কান স্পিনাররা খুব আহামরি বল করেননি, কিন্তু তারা প্রতিপক্ষকে পাওয়ারপ্লে থেকেই খোলস থেকে বের হতে দেননি।
চলমান এশিয়া কাপে শ্রীলঙ্কান স্পিনাররা ওভারপ্রতি রান দিয়েছেন আটের কম।
ভারত আজ একাদশ নির্বাচন নিয়েও ভাববে।
আভেশ খান ফিরছেন বলে ধারণা করা হচ্ছে। তাকে জায়গা করে দিতে পারেন রাভি বিষ্ণই। আবার ঋশাভ পান্তও একাদশ থেকে বাদ পড়তে পারেন।
দিনেশ কার্তিক ফিরতে পারেন দলে।
এখনও পর্যন্ত এই টুর্নামেন্টের সেরা দুই হিটার আজ মুখোমুখি হবেন। ভারতের সুরিয়াকুমার ইয়াদাভ যিনি ১৮৩ স্ট্রাইক রেটে ব্যাট করছেন, শ্রীলঙ্কার ওপেনার কুশল মেন্ডিসের স্ট্রাইক রেট এই টুর্নামেন্টে ১৬৩।
লোকেশ রাহুল আর রোহিত শর্মা পাকিস্তানের বিপক্ষে যে আক্রমণাত্মক ভঙ্গিতে শুরু করেছিলেন তা আরেকটু সামনে এগিয়ে নিতে পারলে প্রতিপক্ষের জন্য ম্যাচে ফেরা কঠিন হবে বলে মনে করেন ভারতের সাবেক ক্রিকেটার আকাশ চোপড়া।
ভারতের আরেক সাবেক ক্রিকেটার ওয়াসিম জাফর মনে করেন, "শ্রীলঙ্কার ওয়ানিন্দু হাসারাঙ্গার দিকে নজর রাখতে। তিনি এখনও নিজের মতো ফুটে ওঠেননি যেটা বল হাতে আগে প্রমাণ করেছেন। তবে এই ধরনের বড় ম্যাচে তিনি ফিরতে পারেন।"
তবে ওয়ানিন্দু হাসারাঙ্গা আর মহেশ ঠিকসানা বিশ্বের শীর্ষ টি-টোয়েন্টি ক্রিকেট লিগ ইন্ডিয়ান প্রিমিয়ার লিগে খেলেন।
তারা ভারতীয় ক্রিকেট দলের অনেক সদস্যকেই কাছে থেকে দেখেছেন ও তাদের সাথে ড্রেসিংরুম শেয়ার করেছেন।
এই অভিজ্ঞতা আজকের ম্যাচে কাজে লাগতে পারে।

চলমান টি-টোয়েন্টি ফরম্যাটের এশিয়া কাপে আজ (মঙ্গলবার) মুখোমুখি হবে ভারত ও শ্রীলঙ্কা।